تورکیه، سودان‌دا چئوریلیشینه گیریشیمی ایله باغلی خبرلرین درین قایغییلا قارشیلاندیغینی آچیقلادی.
خاریجی ایشلر باخانلیغین‌دان وئریله‌ن یازی‌لی آچیقلامادا،
"۲۵ اکتبردا سودان‌دا چئوریلیش گیریشیمی خبرلری درین قایغییلا قارشیلاییریق. سودان‌داکی بوتون طرفلرین آنایاسال بیلدیری چرچیوه‌سین‌ده‌کی تعهدلارا باغلی قالینماسی و گئچیش پروسه‌سینین پوزولماماسی یولونداکی گؤزلنتیمیزی وورغولاییریق" ایفاده‌سی یئر آلدی.
بو گون سحر ساعاتلارین‌دا سودان‌دا باشباخان عبدالله حمدوک و بیر چوخ سیاست‌چی گؤزآلتینا آلیندی.
سودانین خبرلشمه باخانلیغی، باشباخان حمدوکون چئوریلیشی رد ائدتیگی اوچون گؤزآلتینا آلیناراق نامعلوم یئره آپاریلدیغینی آچیقلادی.
اؤلکه‌نین بیر چوخ بؤلگه‌سین‌ده الکتریک و اینترنت خطلرینین کسیلدیگی بیر واخت‌دا حربی گوجلرین، باشکند خارطومون اومدورمان بؤلگه‌سین‌ده‌کی رادیو و تلویزیون مرکزینه باسقین ائتدیگی و بیر چوخ چالیشانی گؤز آلتینا آلدیغی بیلدیریلدی.
چئوریلیش گیریشیمین‌دن سونرا حکومتین مولکی قانادی و بیر چوخ سیاسی پارتی خالقی کوچه‌لره چیخماغا چاغیردی.
چاغیریش‌دان سونرا باشکند خارطومون مختلیف بؤلگه‌لرین‌ده توپلاشان مینلرجه سودانلی حربی مداخیله‌یه قارشی گؤستریلره باشلادی.
